stanford-oval/wikipedia huggingface dataset:
ג'ף טיג
קריירה ב-NBA > אטלנטה הוקס

לאחר שנתיים במכללות, העמיד עצמו טיג לבחירה בדראפט ה-NBA ונבחר בבחירה ה-19 על ידי אטלנטה הוקס. בעונת הרוקי שלו היה טיג מחליפו של מייק ביבי, ולא הרבה לקבל דקות משחק. הוא שותף ב-10.1 דקות למשחק בהן תרם 3.2 נקודות, ובמשחקי הפלייאוף שותף רק 6.6 דקות בממוצע.
במהלך העונה הבאה, 2010/2011, הועבר ביבי בטרייד לוושינגטון ויזארדס תמורת קירק היינריך. בעונה הסדירה החל טיג לקבל מעט יותר דקות, וב-13.8 דקות למשחק תרם 5.2 נקודות ו-2.0 אסיסטים. לקראת משחקי הפלייאוף נפצע היינריך, וטיג נקרא למלא את מקומו בחמישייה הפותחת. הוא פתח בשישה משחקים מתוך שמונת משחקיה של קבוצתו, בהם קיבל 29.8 דקות ותרם 11.8 נקודות ו-3.5 אסיסטים, וסייע לקבוצתו להעפיל עד חצי-גמר המזרח, בו הודחה בשישה משחקים מול שיקגו בולס.
בעונת 2011/2012, שהייתה עונה מקוצרת בשל שביתת השחקנים, ביסס טיג את מעמדו כרכז הפותח של אטלנטה. הוא עלה בחמישייה בכל 66 משחקי העונה הסדירה, קלע 12.6 נקודות, הוסיף 2.4 ריבאונדים והיה מוסר האסיסטים המצטיין עם 4.9, וחוטף הכדורים המוביל של אטלנטה עם 1.6 למשחק וסייע לקבוצתו לסיים את העונה עם מאזן של 40 ניצחונות מול 26 הפסדים. במשחקי הפלייאוף הראה אף יכולת גבוהה יותר כשתרם 14.0 נקודות למשחק אולם אטלנטה הודחה כבר בסיבוב המשחקים הראשון כשהפסידה בשישה משחקים לבוסטון סלטיקס.
עונת 2014/2015 הייתה העונה הטובה ביותר שלו, הוא נבחר בה לאולסטאר והוביל את אטלנטה למאזן הטוב ביותר במזרח. בפלייאוף הם הגיעו עד לגמר המזרח בו הפסידו לקליבלנד קאבלירס ולברון ג'יימס.
קריירה ב-NBA > אינדיאנה פייסרס

ביולי 2016, לאחר 7 עונות באטלנטה, הועבר טיג לאינדיאנה פייסרס במסגרת טרייד משולש בו הייתה מעורבת גם יוטה ג'אז.
קריירה ב-NBA > מינסוטה טימברוולבס

לקראת עונת 2017/2018 חתם טיג במינסוטה טימברוולבס על חוזה ל-3 עונות עבור 57 מיליון דולר, כאשר העונה השלישית היא "אופציית שחקן".
קריירה ב-NBA > החזרה לאטלנטה

בינואר 2020 הועבר יחד עם טרביון גראהם בטרייד לאטלנטה הוקס, בתמורה לאלן קראב.
קריירה ב-NBA > בוסטון סלטיקס

בנובמבר 2020 חתם טיג על חוזה בבוסטון סלטיקס. ב-25 במרץ 2021 הועבר טיג בטרייד לאורלנדו מג'יק יחד עם שתי בחירות דראפט עתידיות בסיבוב השני, בתמורה לאוון פורנייה, אך שוחרר מהקבוצה לאחר יומיים.
קריירה ב-NBA > מילווקי באקס

ב-1 באפריל 2021 חתם טיג במילווקי באקס. בסיום אותה עונה זכה עם הבאקס באליפות ה-NBA, כמחליפו מהספסל של ג'רו הולידיי.
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2009/2010 | אטלנטה | 71 | 3 | 10.1 | 0.396 | 0.219 | 0.837 | 0.9 | 1.7 | 0.5 | 0.2 | 3.2 |
| 2010/2011 | אטלנטה | 70 | 7 | 13.8 | 0.438 | 0.375 | 0.794 | 1.5 | 2.0 | 0.6 | 0.4 | 5.2 |
| 2011/2012 | אטלנטה | 66 | 66 | 33.1 | 0.476 | 0.342 | 0.757 | 2.4 | 4.9 | 1.6 | 0.6 | 12.6 |
| 2012/2013 | אטלנטה | 80 | 78 | 32.9 | 0.451 | 0.359 | 0.881 | 2.3 | 7.2 | 1.5 | 0.4 | 14.6 |
| 2013/2014 | אטלנטה | 79 | 79 | 32.2 | 0.438 | 0.329 | 0.846 | 2.6 | 6.7 | 1.1 | 0.2 | 16.5 |
| 2014/2015 | אטלנטה | 73 | 72 | 30.5 | 0.460 | 0.343 | 0.862 | 2.5 | 7.0 | 1.7 | 0.4 | 15.9 |
| 2015/2016 | אטלנטה | 79 | 78 | 28.5 | 0.439 | 0.400 | 0.837 | 2.7 | 5.9 | 1.2 | 0.3 | 15.7 |
| 2016/2017 | אינדיאנה | 82 | 82 | 32.4 | 0.443 | 0.357 | 0.867 | 4.0 | 7.8 | 1.2 | 0.4 | 15.3 |
| 2017/2018 | מינסוטה | 70 | 70 | 33.0 | 0.446 | 0.368 | 0.845 | 3.0 | 7.0 | 1.5 | 0.3 | 14.2 |
| 2018/2019 | מינסוטה | 42 | 41 | 30.1 | 0.423 | 0.333 | 0.804 | 2.5 | 8.2 | 1.0 | 0.4 | 12.1 |
| 2019/2020 | מינסוטה | 34 | 13 | 27.8 | 0.448 | 0.379 | 0.868 | 2.6 | 6.1 | 0.7 | 0.4 | 13.2 |
| 2019/2020 | אטלנטה | 25 | 4 | 20.8 | 0.412 | 0.333 | 0.887 | 2.2 | 4.0 | 0.8 | 0.2 | 7.7 |
| קריירה |  | 771 | 593 | 27.5 | 0.445 | 0.356 | 0.844 | 2.5 | 5.8 | 1.2 | 0.3 | 12.6 |
| אולסטאר |  | 1 | 0 | 13.5 | 0.667 | 1.000 | 0.000 | 1.0 | 2.0 | 2.0 | 0.0 | 14.0 |
↑  בשל שביתת שחקנים ב-NBA התקיימו בעונת 2011/2012 66 משחקים בלבד
סטטיסטיקות הקריירה > בפלייאוף ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2010 | אטלנטה | 9 | 0 | 6.6 | 0.333 | 0.400 | 0.000 | 0.2 | 0.4 | 0.3 | 0.1 | 1.8 |
| 2011 | אטלנטה | 8 | 6 | 29.8 | 0.514 | 0.143 | 0.826 | 2.1 | 3.5 | 0.8 | 0.4 | 11.8 |
| 2012 | אטלנטה | 6 | 6 | 37.5 | 0.411 | 0.412 | 0.895 | 3.7 | 4.2 | 0.8 | 0.8 | 14.0 |
| 2013 | אטלנטה | 6 | 6 | 35.5 | 0.333 | 0.300 | 0.821 | 2.8 | 5.0 | 1.5 | 0.3 | 13.3 |
| 2014 | אטלנטה | 7 | 7 | 34.6 | 0.393 | 0.333 | 0.950 | 3.7 | 5.0 | 1.0 | 0.6 | 19.3 |
| 2015 | אטלנטה | 16 | 16 | 33.1 | 0.410 | 0.323 | 0.867 | 3.2 | 6.7 | 1.5 | 0.4 | 16.8 |
| 2016 | אטלנטה | 10 | 10 | 27.9 | 0.380 | 0.250 | 0.846 | 1.9 | 6.2 | 0.6 | 0.2 | 14.5 |
| 2017 | אינדיאנה | 4 | 4 | 35.6 | 0.489 | 0.529 | 0.833 | 3.3 | 6.3 | 1.0 | 0.8 | 17.0 |
| 2018 | מינסוטה | 5 | 5 | 30.6 | 0.451 | 0.389 | 0.706 | 3.6 | 5.8 | 0.6 | 0.4 | 13.0 |
| קריירה |  | 71 | 60 | 29.3 | 0.410 | 0.337 | 0.856 | 2.6 | 4.9 | 0.9 | 0.4 | 13.5 |
הערות שוליים

↑  וייק פורסט עונת 2007/2008
1 2  פרופיל(הקישור אינו פעיל, 20.7.2021) באתר האוניברסיטה
↑  וייק פורסט עונת 2008/2009
↑  אינדיאנה מצרפת את טיג ויאנג, באתר הקבוצה, 7 ביולי 2016
↑  טיג מסכם על חוזה במינסוטה, באתר ספורטס אילוסטרייטד, 30 ביוני 2017
↑  אטלנטה מצרפת את טיג וגראהם, באתר הקבוצה, 16 בינואר 2020
↑  טיג ותומפסון חותמים על חוזה בבוסטון, באתר הקבוצה, 30 בנובמבר 2020
↑  Orlando Magic PR. "The @OrlandoMagic have waived guard Jeff Teague...". Twitter.com. March 27, 2021
↑  Milwaukee Bucks Sign Jeff Teague, NBA.com. April 1, 2021
ד'ו אלכפל

| --- | --- |

 לידה:  האלף ה־0.5 לפנה״ס 
 השקפה דתית:  אסלאם 
 
ד'וּ אלְ-כִּפְל (בערבית: ذُو ٱلْكِفْل) הוא אחד מנביאי האסלאם, אשר באופן מסורתי מזוהה על ידי תאולוגים עם יחזקאל, הנביא המקראי. על פי המסורת האסלאמית, הוא חי כ-75 שנים באזור שבו נמצאת כיום עיראק. המוסלמים מאמינים שאללה העניק לד'ו אל-כפל מעמד גבוה מאוד עוד בחייו. אמנם לא הרבה ידוע על ד'ו אל-כפל ממקורות היסטוריים אחרים, אך כל הפרשנים הקלאסיים של הקוראן מדברים עליו כעל נביא צדיק אשר היה דבק באל כל ימי חייו.
בקוראן

ד'ו אלכפל מוזכר פעמיים בקוראן:
”וישמעאל, וחנוך, וד'ו אל-כיפל, כולם מהסבלנים” (סורה 21 (סורת אל-אנביאא'), פסוק 85).
”והזכירו את ישמעאל, את אלישע ואת ד'ו אל-כפל, כולם מן המובחרים” (סורה 38 (סורת צ.), פסוק 48).
זהותו > יחזקאל

חוקרים והיסטוריונים רבים מאמינים שד'ו-אלכפל הוא יחזקאל המקראי אשר נזכר בספרי התנ"ך.
זהותו > אחרים

חרף העובדה שהוא מזוהה באופן מסורתי עם יחזקאל, ישנם תאולוגים והיסטוריונים אשר חולקים על הדעה הרווחת. חלק מזהים אותו כיהושע בן נון, אחרים מזהים אותו כעובדיה, ויש כאלו שאף מאמינים שהוא היה ישעיהו.
ישנן דעות נוספות, כמו הדעה של העדה האחמדית, אשר מאמינים כי ד'ו-אלכפל הוא גאוטמה הבודהה.
הערות שוליים

↑  Ibn Kathīr, Ismāʻīl ibn ʻUmar, approximately 1301-1373., Stories of the prophets : [peace be upon them], 2nd edition, Riyadh
↑  Timeline of Prophets, prophetsofallah.tripod.com
↑  Archived copy (הקישור אינו פעיל, 2012-07-28) (אורכב 28.07.2012 בארכיון Wayback Machine)
↑  21, תרגום משמעויות הקוראן המבורך, כפר קרע, ישראל: דאר אלסלאם, 2017, עמ' 336
↑  38, תרגום משמעויות הקוראן המבורך, כפר קרע, ישראל: דאר אלסלאם, 2017, עמ' 460
↑  Aslan, Reza., No god but God : the origins, evolution, and future of Islam, New York: Random House, 2005
↑  The study Quran : a new translation and commentary, First edition, New York, NY
↑  Webb, Suhaib., Essentials of Islamic faith, Parents and teens editon, Lexington, Ky.: Suhaib Webb Institute of Sacred Sciences, 2017
↑  Was Prophet Dhul-Kifl possibly The Great Buddha ? | eshaykh.com, eshaykh.com
| --- | --- |
בקרת זהויות :  TDVİA: zulkifl
גביע המדינה בכדורגל לנוער

| --- | --- |
גביע המדינה
 ענף:  כדורגל
 תאריך ייסוד:  1943
 ארגון מפעיל:  ההתאחדות לכדורגל בישראל
 מספר מתמודדים:  כל קבוצות הכדורגל לנוער הרשומות בהתאחדות לכדורגל
 מדינות משתתפות:  ישראל ישראל
 שמות קודמים:  "גביע קרנר" (1943 - 1966)   "גביע ירושלים" (1966 - 1987)
 זוכה:  מכבי תל אביב "שחר"
 הכי הרבה זכיות:  מכבי תל אביב "שחר" (14)
 מפעל מקביל:  ליגת העל בכדורגל לנוער
 גביע המדינה לנוער באתר ההתאחדות
 
גביע המדינה בכדורגל לנוער על שם אבי רן הוא המפעל השני בחשיבותו בליגות הנוער בישראל אחרי אליפות המדינה לנוער.
המפעל משוחק רשמית מעונת 1943/1944 והזוכה הראשונה שהיא גם שיאנית הזכיות עם 14 זכיות היא קבוצת הנוער של מכבי תל אביב.
הגביע נקרא בעבר "גביע קרנר" (עד 1966) ו"גביע ירושלים" (עד 1987), והחל מ-1988 נקרא על שמו של שוער מכבי חיפה בעבר, אבי רן, שנהרג באופן טראגי בתאונת אופנוע ים בכנרת ב-1987.
השיטה

משחקי המפעל משוחקים בשיטת נוקאאוט, כאשר המנצחת עולה לשלב הבא והמפסידה מודחת מהמפעל. במפעל יכולות להשתתף כל קבוצות הכדורגל לנוער הרשומות בהתאחדות לכדורגל. במפעל 8 סיבובים החל מהסיבוב הראשון (סיבוב א') בו מופיעות קבוצות מהליגות האזוריות לנוער עד לגמר הגביע בו מוכרעת הזוכה. הקבוצות אשר נרשמות למפעל מצטרפות לסבב המשחקים בשלבים שונים. המפגשים בכל סיבוב נקבעים על ידי הגרלה, בה נקבעת גם הקבוצה המארחת את המשחק.
השיטה > סיבובים מוקדמים

סבב המשחקים א' עד ד' הם הסיבובים המוקדמים של הגביע, כאשר:
בסיבוב א' משתתפות קבוצות מהליגה המחוזיות לנוער (מרכז, שרון, שפלה, צפון, צפון1, יזרעאל)
בסיבוב ב' מצטרפות קבוצות מהליגה הארצית לנוער (צפון ודרום)
בסיבוב ג' מצטרפות קבוצות מהליגה הלאומית לנוער (צפון ודרום)
בסיבוב ד' מצטרפות קבוצות מליגת העל לנוער
השיטה > שלבי הגמר

שמינית הגמר
רבע הגמר
חצי הגמר
גמר הגביע
גביעים לפי קבוצה

| קבוצה | גביעים | סגנות |
| --- | --- | --- |
| מכבי תל אביב "שחר" | 14 | 5 |
| מכבי חיפה "שמואל" | 9 | 5 |
הפועל תל אביב "ניסנוב": 8
גדנ"ע תל אביב יהודה: 4
| מ.ס אשדוד | 4 | 1 |
| מכבי נתניה | 2 | 8 |
| הפועל חיפה "רובי" | 2 | 5 |
| מכבי פתח תקווה "עסיס דוד" | 2 | 3 |
בית"ר ירושלים "אורן": 2
הפועל חדרה: 2
| הפועל ראשון לציון "יהודה" | 2 | 1 |
| שמשון תל אביב | 2 | 1 |
| בית"ר תל אביב | 2 | - |
| הפועל רמת-גן | 2 | - |
| בני יהודה | 1 | 4 |
| הפועל באר שבע "השלושה" | 1 | 3 |
| הפועל פתח תקווה "נחום סטלמך" | 1 | 3 |
| הפועל רעננה "רועי" | 1 | 2 |
הפועל כפר סבא "ישראל": 1
הפועל חולון: 1
מכבי יפו: 1
| הפועל ניר רמת השרון | 1 | - |
| מכבי הרצליה "י. כהנא" | 1 | - |
| סקציה נס ציונה | 1 | - |
| עירוני קריית שמונה | - | 2 |
| בית"ר נס טובורק נתניה | - | 2 |
| הפועל קריית אתא | - | 1 |
| מכבי רמת גן | - | 1 |
ראו גם

כדורגל בישראל
ליגת העל לנוער
הערות שוליים

↑  ‏מחזיקות גביע באתר ההתאחדות לכדורגל בישראל
↑  100 שנות כדורגל 2006-1906 - אלישע שוחט, הוצאה עצמית, שנת 2006, עמוד 352 "משחקי גמר גביע המדינה לנוער (גביע קרנר עד 1966, גביע ירושלים עד 1987, גביע אבי רן מ-1988)"
↑  המשחק הראשון הופסק בתוצאה 1:1, שבוע לאחר מכן נערך הגמר החוזר
↑  הלוזונים לקחו את גביע המדינה לנוער, באתר וואלה, 5 ביוני 2004
↑  גור מוטולה, מכבי פ"ת זכתה בגביע המדינה לנוער, באתר ynet, 5 ביוני 2004
ג'וני גרינווד

| --- | --- |

ג'וני גרינווד
 לידה:  5 בנובמבר 1971 (בן 52) אוקספורד, אנגליה
 שם לידה:  ג'ונתן ריצ'רד גאי גרינווד
 מוקד פעילות:  הממלכה המאוחדת 
 תקופת הפעילות:  מ-1985
 מקום לימודים:  בית ספר אבינגדון 
 עיסוק:  מוזיקאי, מלחין
 סוגה:  רוק אלטרנטיבי, אלקטרוניקה, ארט רוק, רוק נסיוני, מוזיקה קלאסית
 שפה מועדפת:  אנגלית 
 כלי נגינה:  גיטרה, פסנתר, כלי מקלדת, אונד מרטנו
 חברת תקליטים:  ‏XL ,TBD ,Sanctuary ,Nonesuch
 שיתופי פעולה בולטים:  רדיוהד,‏ London Contemporary Orchestra, שי בן צור
 פרסים והוקרה:  British Independent Film Award for Best Music 
 www.radiohead.com
 פרופיל ב-IMDb
 
ג'ונתן "ג'וני" ריצ'רד גאי גרינווד (באנגלית: Jonathan Richard Guy Greenwood; נולד ב-5 בנובמבר 1971) הוא מוזיקאי ומלחין אנגלי הידוע בעיקר כגיטריסט המוביל והקלידן של להקת הרוק האלטרנטיבי רדיוהד. גרינווד הוא רב-נגן המנגן גם על גיטרה בס, פסנתר, ויולה, תופים, וגם נגן בולט על אונד מרטנו, מכשיר אלקטרוני מוקדם. הוא משתמש בטכניקות אלקטרוניות כמו תכנות, דגימות סאונד ולופים, וגם כותב תוכנות מוזיקה לשימוש רדיוהד. גרינווד תיאר את תפקידו בלהקה כמעבד, העוזר להפוך את הדמואים של הזמר טום יורק לשירים מלאים. גרינווד הוזכר כאחד הגיטריסטים הטובים בכל הזמנים במגזיני המוזיקה NME, רולינג סטון ו-SPIN.
ג'וני גרינווד נולד באוקספורד שבאנגליה. כילד ניגן בתזמורות נוער, והוא היחיד מבין חברי רדיוהד עם רקע במוזיקה קלאסית. יחד עם אחיו הגדול, בסיסט רדיוהד קולין, למד בבית הספר 'אבינגדון', שם פגש את שאר חבריו לרדיוהד. כצעיר הקבוצה, ג'וני היה האחרון להצטרף, בהתחלה כנגן קלידים ומפוחית, אבל מהר מאוד הפך לגיטריסט המוביל. הוא עזב את לימודי התואר במוזיקה מיד כשרדיוהד חתמו על חוזה בחברת התקליטים פרלופון. סינגל הבכורה של רדיוהד "Creep" התאפיין בנגינת הגיטרה האגרסיבית של גרינווד, רדיוהד עשתה "קפיצת מדרגה" בקריירה המוזיקלית, זכתה להערכה ושבחים והגיעה למכירות של מעל 30 מיליון אלבומים.
באלבומים של רדיוהד הופיעו גם עיבודיו של גרינווד לכלי מיתר וכלי נשיפה, מאז הלחין מוזיקה לתזמורות כולל ה"London Contemporary Orchestra" וה"BBC Concert Orchestra". ב-2003 הוציא את אלבום הסולו הראשון שלו, מוזיקה לסרט "Bodysong", ומאז כתב מוזיקה לסרטים זה יגמר בדם (There Will be Blood) ב-2007, "Norwegian Wood" ב-2010, "We Need To Talk About Kevin" ב-2011, המאסטר (The Master) ב-2012 ומידות רעות (Inherent Vice) ב-2014, עבד עם הבמאי וידידו הקרוב פול תומאס אנדרסון במספר הזדמנויות, ושיתף פעולה עם מוזיקאים רבים, ביניהם המלחין הישראלי שי בן צור, הזמר היוצר הישראלי דודו טסה, הזמר בריאן פרי, הראפר MF Doom, ואמן ה-R&B, פרנק אושן.
ראשית חייו

ג'וני גרינווד נולד ב-5 בנובמבר 1971 באוקספורד, אנגליה. הצעיר מבין אחיו, בסיסט רדיוהד קולין גרינווד ואחותם הגדולה סוזן. אביו שירת בצבא כמומחה לסילוק פצצות. כשהיה ילד, נהגה משפחתו להאזין לקלטות במכוניתם, וביניהן הקונצ'רטו לקרן של מוצרט, מחזות הזמר "Flower Drum Song" וגבירתי הנאוה, וגם גרסאות כיסוי לשירי סיימון וגרפונקל. בזמן שלא האזינו לקלטות, נהג ג'וני להקשיב לרעש המנוע ולנסות להיזכר בכל פרט של המוזיקה. את החשיפה שלו ללהקות רוק כמו The Beat וניו אורדר הוא מייחס לאחיו הבוגרים.
כלי הנגינה הראשון של גרינווד היה חלילית שניתנה לו בגיל ארבע או חמש. הוא לקח את הכלי ברצינות רבה והשתמש בו עד לבגרותו. כנער ניגן מוזיקת בארוק בקבוצת נוער שניגנה בחלילית. באותה תקופה למד לנגן בויולה והצטרף לתזמורת הנוער "Thames Vale" שאותה תיאר מאוחר יותר כ"חוויה מעצבת": "הייתי בתזמורות בבית הספר ומעולם לא ראיתי טעם לכך, אבל ב-Thames Vale הייתי פתאום עם כל בני ה-18 שידעו לנגן (ברמה מקצועית), אני זוכר שחשבתי לעצמי: 'או, כך אמורה להישמע תזמורת!'".
ההופעה המוזיקלית הראשונה שבה נכח הייתה של להקת "The Fall" במסגרת סיבוב ההופעות שלהם ב-1988, הופעה שתיאר כ"מדהימה". עוד באותו זמן בילה רבות בתכנות, התנסה בשפת BASIC ושפת מכונה בסיסית לבניית "משחקי מחשב שטותיים"(כהגדרתו). כפי שתיאר גרינווד: "ככל שהתקרבתי אל הקרביים של המחשב, כך מצאתי את זה יותר מרגש".
יחד עם אחיו קולין, למד גרינווד בבית הספר הפרטי לבנים Abingdon, שם פגש את הזמר טום יורק, הגיטריסט אד או'בריאן, והמתופף פיל סלוואי אליהם הצטרף ללהקתם "On a Friday". עוד קודם לכן היה חבר בלהקה שנקראה "Illiterate Hands" יחד עם נייג'ל פאואל, מאט הוקסוורת', סיימון ניוטון, בן קנדריק ואחיו של יורק, אנדי. כחבר הצעיר ביותר בלהקת "On a Friday", גרינווד היה האחרון להצטרף, בתחילה כנגן קלידים ומפוחית אך במהרה הפך לגיטריסט המוביל בלהקה. גרינווד למד מוזיקה ב'רמה A', אשר הקנתה לו את הידע כיצד למזג כוראלים של באך לכדי הרמוניה, מיומנות שבה הוא משתמש עד היום.
קריירה > רדיוהד

לאחר שלושה שבועות של לימודים לתואר במוזיקה ופסיכולוגיה באוניברסיטת 'אוקספורד ברוקס', עזב גרינווד את לימודיו והצטרף לחבריו ל-On a Friday, עת חתמו על חוזה הקלטה בחברת התקליטים EMI בשנת 1991 לא לפני ששינו את שם הלהקה ל"Radiohead". ב-1992 זכתה הלהקה להצלחה מוקדמת עם הסינגל הראשון "Creep". לדברי רולינג סטון, "היה זה סאונד הגיטרה האגרסיבי והחורק של גרינווד שסימן את רדיוהד כיותר מאשר עוד להקה ... (זו הייתה) אינדיקציה מוקדמת לתפקידו המכריע בדחיפת הלהקה קדימה". היה זה אלבומם השלישי של רדיוהד OK Computer משנת 1997 שהביא אותם לתהילת עולם, ולעיתים קרובות זכה לשבחים ואף הוזכר כאחד האלבומים הטובים ביותר בכל הזמנים. האלבום הציג את יצירות הגיטרה המובילות של גרינווד בשירים כמו "Paranoid Android", ואת השיר "Climbing up the Walls" שבו כתב גרינווד קטע ל-16 כלי מיתר שניגנו רבעי טונים, בהשראת המלחין הפולני קשישטוף פנדרצקי.
האלבומים הרביעי והחמישי של רדיוהד, "Kid A" משנת 2000 ו-"Amnesiac" משנת 2001 שהוקלטו בו זמנית, סימנו שינוי דרמטי בצליל הלהקה, אשר שילב השפעות ממוזיקה אלקטרונית, מוזיקה קלאסית מודרנית, ג'אז וקראוטרוק. בין הכלים ששימשו את גרינווד באלבומים אלו היו סינתיסייזרים מודולריים (שימשו לבניית מקצב התופים של "idioteque") והאונד מרטנו, סינתיסייזר מוקדם הדומה לטרמין. העבודה על האלבומים נתנה לגרינווד הזדמנות לעבוד עם התזמורת של סנט ג'ון
. כחבר היחיד מבין חברי רדיוהד בעל רקע תאורטי במוזיקה קלאסית, גרינווד כתב עיבוד מיתרים לשיר "How to Disappear Completely" על ידי הקלטה רב-ערוצית של נגינת האונד מרטנו שלו. לדברי נייג'ל גודריץ', המפיק הוותיק של רדיוהד, "בפעם הראשונה שהנגנים ראו את תפקידי הנגינה שכתב להם גרינווד כולם פשוט פרצו בצחקוקים, כי הם לא יכלו לעשות מה שהוא כתב, כי זה היה בלתי אפשרי - או בלתי אפשרי עבורם". מנהיג התזמורת ג'ון לובוק עודד את הנגנים לנסות ולעבוד עם רעיונותיו ה'תמימים' של גרינווד.
ב-2003 הוציאה רדיוהד לאור את האלבום השישי שלה, "Hail to the Thief", ששילב בין רוק ומוזיקה אלקטרונית. בפסטיבל "Ether" ב-2005 ביצעו גרינווד ויורק את "Arpeggi" עם תזמורת הסינפונייטה של לונדון והתזמורת הערבית של נצרת, השיר פורסם בעיבוד אחר באלבום השביעי של רדיוהד, "In Rainbows" ב-2007, והופיע בשם "Weird Fishes/Arpeggi". בחודש פברואר 2011, רדיוהד הוציאה לאור באופן עצמי את אלבום האולפן השמיני שלה, "The King of Limbs", אשר הוקלט באמצעות תוכנת סמפלר שנכתבה על ידי גרינווד. אלבום האולפן התשיעי של רדיוהד, "A Moon Shaped Pool", פורסם במאי 2016, וכלל מחרוזות ושירת מקהלה שעובדו על ידי גרינווד ובוצעו על ידי ה-"התזמורת העכשווית של לונדון".
קריירה > שיתופי פעולה

גרינווד ניגן מפוחית בסינגל בשם "Crazy Jazz" של להקת "Blind Mr. Jones" משנת 1992. עבור פסקול הסרט "Velvet Goldmine" משנת 1998, הקים הרכב חד פעמי בשם "Venus in Furs" שיחד איתו כלל את טום יורק, ברנארד באטלר מ"סווייד" ואנדי מקיי מ"רוקסי מיוזיק" ויחד הקליטו גרסאות כיסוי לשירי רוקסי מיוזיק "2HB", "Ladytron" ו-"Bitter-Sweet". גרינווד ניגן מפוחית בשירים "Platform Blues" ו-"Billie" באלבום הפרידה של להקת "פייבמנט" "Terror Twilight" משנת 1999, בהפקתו של נייג'ל גודריץ'. גרינווד ניגן בגיטרה באלבומים של בריאן פרי "Frantic" מ-2002 ו-"Olympia" משנת 2010.
בשנת 2005 הופיע גרינווד בסרט "הארי פוטר וגביע האש", כגיטריסט בלהקת רוק הקוסמים "האחיות המוזרות" יחד עם מתופף רדיוהד פיל סלוואי, חברי "פאלפ" לשעבר ג'רוויס קוקר וסטיב מאקי, אמן האלקטרוניקה ג'ייסון באקל וחבר להקת "(Add N to(X" סטיבן קליידון. בשנת 2008 שיתף גרינווד פעולה עם המוזיקאי הישראלי דודו טסה בשיר "איזה יום" באלבום "בסוף מתרגלים להכל" של טסה. בשנת 2011, גרינווד ויורק שיתפו פעולה עם הראפר MF Doom בשיר "Retarded Fren".
בשנת 2014 הופיע גרינווד עם המוזיקאי הישראלי שי בן צור ולהקתו. גרינווד תיאר את המוזיקה של בן צור כ"חגיגית מאוד, הדומה יותר למוזיקת גוספל מכל דבר אחר - חוץ מזה שכל זה נעשה על רקע של הרמוניות וכלי הקשה הודיים". בשנת 2015, גרינווד, בן צור ומפיק רדיוהד, נייג'ל גודריץ' הקליטו את האלבום "Junun" יחד עם קבוצה של מוזיקאים הודיים במבצר מהראנגרה מהמאה ה-15 בעיר ג'ודפור במדינת ראג'סטאן אשר בהודו. האלבום נבחר לאלבום השנה של "סאנדיי טיימס" בקטגוריית מוזיקת עולם. תהליך הקלטת האלבום תועד בסרט דוקומנטרי בעל אותו שם של הבמאי פול תומאס אנדרסון, ובמקביל, צולם על ידי האמנית שרונה קטן (אשתו של גרינווד). הסרט הוצג לראשונה ב"פסטיבל הסרטים של ניו יורק" באוקטובר 2015. ב-2016 תרם גרינווד תזמורי מיתרים לאלבומיו של פרנק אושן "Endless" ו-"Blonde".
ב-2023 הפיק גרינווד עם היוצר הישראלי דודו טסה אלבום שירי אהבה בשם "ג'ארכ קריבק" בהשתתפות זמרים מהמזרח התיכון.
השפעות

גרינווד מושפע ממגוון סגנונות של מוזיקה, כולל ג'אז, רוק קלאסי, רגאיי, היפ הופ ומוזיקה אלקטרונית. אמני הג'אז אשר השפיעו עליו במיוחד כוללים את לי מורגן, אליס קולטריין ומיילס דייוויס. יחד עם יתר חבריו לרדיוהד, הוא מעריץ את סקוט ווקר, את להקת הקראוטרוק "Can", ואת סוניק יות'.
גרינווד שמע לראשונה את "סימפוניה טורנגלילה" של המלחין הצרפתי אוליבייה מסייאן בגיל 15, וזו הפכה עבורו ל'השפעה אובססיבית' ממש. מסייאן היה 'החיבור הראשון' של גרינווד למוזיקה קלאסית, ונשאר בעל השפעה, כפי שסיפר גרינווד: "הוא היה עדיין חי כשהייתי בן 15, ומסיבה כלשהי הרגשתי שאני יכול להשוות אותו עם הלהקות האהובות עלי ... אז אני עדיין מאוד אוהב לכתוב דברים באותם מצבים של טרנספוזיציה מוגבלת שבה השתמש". על פסקול הסרט "זה ייגמר בדם" אמר המלחין המינימליסטי, סטיב רייך: "הוא 'בחור למסייאן', לא הייתי מנחש שנכתב על ידי רוקר".
גרינווד שהוא מעריץ נלהב של המלחין הפולני קשישטוף פנדרצקי, הגדיר את הקונצרט שלו מתחילת שנות ה-90 כ"חוויית המרה". מלחינים נוספים שהוא מעריץ : ג'רג' ליגטי, אנרי דיטייה וסטיב רייך. לאחר שביצע את היצירה "Electric Counterpoint" של רייך על הגיטרה, הקליט גרסה לאלבום "Radio Rewrite" של רייך משנת 2014.
גרינווד הוא מעריץ של להקת הפוסט פאנק "Magazine". הוא סירב להצעה למלא את מקומו של הגיטריסט ג'ון מק'גוך, שנפטר ב-2004 במהלך סיבוב האיחוד של הלהקה. לדברי אדם בוקסטון, המקורב לגרינווד: "אני חושב שג'וני היה פשוט המום, כי הוא המעריץ מספר אחד בעולם של "מגזין", הוא היה ביישן מדי, אני חושב. אני בטוח שיש את כל מהלכי האקורדים (של מגזין) אצלו בלוקר".
חיים אישיים

ב-1995 נישא גרינווד לשרונה קטן, אמנית חזותית ישראלית ילידת קריית אונו, אשר עבודותיה מופיעות בין השאר על עטיפת "Bodysong" של גרינווד ועל עטיפת פסקול הסרט "There Will be Blood". השניים נפגשו לראשונה במהלך סיבוב ההופעות הראשון עם רדיוהד בישראל במועדון "רוקסן" בתל אביב (1993). לזוג 3 ילדים בעלי שמות עבריים, לבכור, תמיר, הוקדש אלבומה של רדיוהד "Hail to the Thief". משפחת גרינווד-קטן המחשיבה את עצמה כ"משפחה יהודית" מתגוררת באוקספורד. אחיינו של גרינווד, אשר שירת בצה"ל, נהרג במלחמת חרבות ברזל.
דיסקוגרפיה > עם רדיוהד

להקת רדיוהד הוציאה תשעה אלבומי אולפן בין השנים 1993–2017 ועוד שבעה מיני אלבומים.
פסי-קול

2003 – Bodysong
2007 – There Will Be Blood
2010 – Norwegian Wood
2011 – We Need to Talk About Kevin
2012 – The Master
2014 – Inherent Vice
2017 - חוטים נסתרים (Phantom Thread)
2017 - You Were Never Really Here
2017 - Molly's Game
2017 - The Snowman
2021 - The Power of the Dog
מוזיקה תזמורתית

2004 - smear לשני אונד מרטנו ואנסמבל קאמרי עם תשעה נגנים.
2004 - Piano for Children לפסנתר ותזמורת.
2005 - Popcorn Superhet Receiver לתזמורת כלי מיתר.
2007 - There Will Be Blood בגרסת live film.
2010 - Doghouse לשלישיית כלי מיתר ותזמורת.
2011 - סוויטה מתוך Noruwei no Mori‏ (Norwegian Wood) לתזמורת.
2011 - Responses ‏48 יצירה ל-48 כלי מיתר.
2012 - סוויטה מתוך There Will Be Blood לתזמורת כלי מיתר.
2014 - Water לשני חלילים, פסנתר עומד, עוגב, שני טנפורה ותזמורת כלי מיתר.
גימנסטרדה עולמית

תרגיל המוני בגימנסטרדה בשנת 1949 בסטוקהולם
גימנסטרדה בשנת 2011 בלוזאן בשווייץ
גימנסטרדה עולמית היא מפגן ההתעמלות הכללית הגדול בעולם, הנערך אחת לארבע שנים בדומה לאולימפיאדה. 
עיקר המפגן אינו טמון בזכייה במדליות, אלא ביכולת לבצע מופע קבוצתי הכולל לעיתים מאות או אפילו אלפי משתתפים.
במשתתפים ילדים ומבוגרים, מכל המינים המגיעים מרחבי תבל על שלל תרבויותיהם המגוונות, כדי להפגין את כישוריהם.
הכוריאוגרפיה מיועדת גם כדי לאתגר את המשתתפים וגם כדי לענג את הקהל. 
המופעים (בהם גם "מופעי ענק" אשר מתארחים לרוב באצטדיונים גדולים וכוללים מאות מתעמלים מכל העולם החוברים יחדיו) מתרחשים במקומות שונים במדינה המארחת.
ייצוג ישראל בגימנסטראדה

להקת גלים במחול ייצגה את ישראל בשמה הראשון של הלהקה "בת-חן", שלוש פעמים. בשנת 1982 בשווייץ, בשנת 1987 בדנמרק ובשנת 1991 בהולנד.
גשר אלמה (פריז)

| --- | --- |

הגשר בלילה
 מידע כללי
 סוג:  גשר 
 שימוש:  רכב, הולכי רגל
 על שם:  קרב אלמה
 מיקום:  פריז 
 מדינה:  צרפת 
 הקמה ובנייה
 תקופת הבנייה:  1854 – 2 אפריל 1856
 תאריך פתיחה רשמי:  1856 
 מבנה:  גשר קורות
 אדריכל:  Paul-Martin Gallocher de Lagalisserie
 מידות
 אורך:  153 מטר
 רוחב:  42 מטר
 מידע טכני
 מִפְתָּח מרבי:  110 מ' 
 קואורדינטות:  48.8635°N 2.3018°E
  (למפת פריז מוגדלת) גשר אלמה(למפת פריז רגילה) גשר אלמה
 
גשר אלמה (בצרפתית: Pont de l'Alma) הוא גשר שניצב מעל נהר הסן בפריז, צרפת. הוא מנציח בשמו את קרב אלמה (אנ') שהתרחש במסגרת מלחמת קרים, ב-20 בספטמבר 1854, שבו השיגה הקואליציה העות'מאנית-צרפתית-בריטית ניצחון על הצבא הרוסי.
בניה

הגשר נבנה בין השנים 1854- 1856. מי שהופקד על בנייתו היה המהנדס פול מרטין גלושר דה לגאליסרי(אנ'). נפוליאון השלישי חנך את הגשר ב-2 באפריל 1856. הגשר קושט משני צידיו בארבעה פסלים בעלי מוטיבים צבאיים, של לוחם זואבי, יגר, תותחן וגרנדיר. שפוסלו על ידי ז'ורז' דיבו (אנ'), ואוגוסט ארנו(אנ')
בין 1970 ל־1974 בנה הגשר מחדש, ופסליהם של היגר, התותחן והגרנדיר הועברו לאתרים אחרים. בגשר החדש יש רק סמך אחד, שמגיע לנהר בגדה הימנית (ברובע השמיני), ורק הזואב נשאר בגשר אך עבר ממקומו הראשון אל תחתית הגשר.